钦定古今图书集成/明伦汇编/氏族典/第454卷 > 《廖用贤尚友录》 > 宋煜
## 钦定古今图书集成/明伦汇编/氏族典/第454卷 > 《廖用贤尚友录》 > 宋煜

按《万姓统谱》：“煜字伯华，莆田人。淳熙间，知循州。岭南
诸郡黉舍率敝陋，煜至，即撤而新之，循人士始自力
于学。州境旧多旷土，煜令民耕种，奏蠲其租，六年遂
成沃壤。初，民以茅覆屋，恒多火灾，煜乃量户高下贷
以官钱，又辍城兵之匠者、陶者相其役。民用安居，以
时还所贷，无一人敢负者。先是，守将阅城多具文，煜”
按视必亲月，以为常。陈盗发，仓卒征旁郡兵，独煜
所遣皆素练督，将倚赖之，迄以殄贼。寻改知惠州。惠
有苏、范二姓，故武断为奸利，州县莫能制。煜卒穷致
其罪，豪猾喘息。有富民抵辜，援旧比请输钱以赎，煜
曰：“是岂所以瘅恶示惩耶？”竟论如律。又减重额，刷逋
户，划虚籍，以苏积困，惠人德之。